તે દિવસે તો એ સ્કૂલે જવા નીકળતી જ હતી ત્યાં મા એને ખેંચીને બાપુના ફોટા પાસે લઈ ગઈ હતી. દદડતી આંખે માએ કહ્યું હતું : ‘ખબર છે, કાલે તારા બાપુએ સપનામાં આવીને મને ઠપકો આપ્યો, ‘દીકરીને આટલું સમજાવી નથી શકતી ? કે પછી…..’ આ પછી કહીને ભલે એ આગળ કંઈ ન બોલ્યા, પણ હું સમજી ગઈ કે એમને શું કહેવું હતું. ને મારે આવો આરોપ મારા માથે નથી મઢવો. આજે તારા બાપુએ કહ્યું, ‘કાલ ઊઠીને આખો સમાજ મારી સામે આંગળી ચીંધશે.’ છેલ્લે માએ પોતાનું અમોઘ શસ્ત્ર અજમાવીને સોગંદ આપતાં કહ્યું હતું, ‘આજે આ વાતનો નિર્ણય થવો જ જોઈએ. તમારે જ્યારે જ્યાં મળવું હોય, ત્યાં મળીને નક્કી કરો. બાકી આજે જો તું જવાબ લીધા વગર આવી છે તો….’